CELEX: 32017R0209
Language: lv
Date: 2017-02-02 00:00:00
Title: Komisijas Īstenošanas regula (ES) 2017/209 (2017. gada 2. februāris) par atsevišķu preču klasifikāciju kombinētajā nomenklatūrā

8.2.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 33/16
               
            KOMISIJAS ĪSTENOŠANAS REGULA (ES) 2017/209
      (2017. gada 2. februāris)
      par atsevišķu preču klasifikāciju kombinētajā nomenklatūrā
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
      tā kā:
      
                  (1)
               
               
                  Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
               
            
                  (2)
               
               
                  Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
               
            
                  (3)
               
               
                  Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
               
            
                  (4)
               
               
                  Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.
               
            
                  (5)
               
               
                  Šajā regulā paredzētie pasākumi ir saskaņā ar Muitas kodeksa komitejas atzinumu,
               
            IR PIEŅĒMUSI ŠO REGULU.
      1. pants
      Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
      2. pants
      Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.
      3. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      
         Šī regula uzliek saistības kopumā un ir tieši piemērojama visās dalībvalstīs.
         Briselē, 2017. gada 2. februārī
         
            
               Komisijas
            
            
               un tās priekšsēdētāja vārdā –
            
            
               Nodokļu politikas un muitas savienības ģenerāldirektorāta
            
            
               ģenerāldirektors
            
            Stephen QUEST
         
      
      
         (1)  OV L 269, 10.10.2013., 1. lpp.
      
      
         (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
      
         PIELIKUMS
         
                     Preču apraksts
                  
                  
                     Klasifikācija
                     KN kods
                  
                  
                     Pamatojums
                  
               
                     (1)
                  
                  
                     (2)
                  
                  
                     (3)
                  
               
                     Trīs priekšmeti, kas iesaiņoti kopā mazumtirdzniecībai:
                     
                                 a)
                              
                              
                                 piezīmju bloks (aptuveni 8 × 14 cm), kas sastāv no aptuveni 75 baltām papīra lapām (pēdējā lapa ietver kontaktinformāciju par to, kur iespējams iegādāties jaunus piezīmju blokus). Lapas augšpusē ir salīmētas un perforētas, lai varētu noplēst atsevišķas lapas. Piezīmju bloka aizmugures vāks un neliela priekšējā vāka daļa ir pārklāti ar kartonu;
                              
                           
                                 b)
                              
                              
                                 piezīmju bloka turētājs (aptuveni 32 × 10 cm), kas veidots no plastmasas plēves un kas iekšpusē nostiprināts ar kartonu. Piezīmju bloka kartona daļa ir ievietota turētāja iegriezumā. Turētājs, kuru var salocīt, lai nosegtu piezīmju bloku, ietver arī caurspīdīgas plastmasas kabatu augšējā daļā un no elastīga tekstilmateriāla veidotu cilpu lodīšu pildspalvas turēšanai;
                              
                           
                                 c)
                              
                              
                                 tieva lodīšu pildspalva (aptuveni 10 cm gara), kas veidota no plastmasas un ievietota tekstilmateriāla cilpā.
                              
                           Sk. attēlu (*1).
                  
                  
                     4820 10 30 
                  
                  
                     Klasifikācija noteikta, ievērojot kombinētās nomenklatūras 1., 3.b) un 6. vispārīgo interpretācijas noteikumu (VIN) un KN kodu 4820 , 4820 10  un 4820 10 30  formulējumu.
                     Šie priekšmeti ir preces, kas iesaiņotas komplektos mazumtirdzniecībai VIN 3.b) noteikuma nozīmē. Piezīmju blokam ir svarīga nozīme komplekta izmantošanā, proti, tas nodrošina rakstāmpapīru nelielu piezīmju vai paziņojumu pierakstīšanai. Turētājs kalpo tikai kā sava veida aploksne, kas aizsargā piezīmju bloku no netīrumiem un bojājumiem. Ņemot vērā izstrādājuma objektīvās īpašības (izmērs, forma un vērtība), plastmasas lodīšu pildspalva nav būtisks komplekta elements. Ierakstu veikšanai piezīmju blokā var izmantot jebkuru citu pildspalvu vai zīmuli. Tāpēc piezīmju bloks piešķir komplektam tā pamatīpašības.
                     Piezīmju bloks tiek klasificēts pozīcijā 4820 , kas ietver piezīmju grāmatiņas un visu veidu piezīmju blokus (sk. Harmonizētās sistēmas skaidrojumu par pozīciju 4820  pirmās rindkopas 1. punktu).
                     Tāpēc komplekts klasificējams ar KN kodu 4820 10 30  kā “piezīmju grāmatiņas, vēstuļu un pierakstu bloki”.
                  
               
            (*1)  Attēls pievienots tikai informācijai.